P r e d k l a d a c i a   s p r á v a

Dňa 22.3.2007 uskutočnil predseda vlády Moldavskej republiky Vasile Tarlev oficiálnu návštevu Slovenskej republiky. Počas návštevy sa prerokovali témy bilaterálneho záujmu, s osobitným zreteľom na hospodársku agendu a otázky európskych integračných ambícií Moldavska.    

Ústrednou témou rokovaní medzi predsedom vlády SR R. Ficom a predsedom vlády Moldavska V. Tarlevom bolo zhodnotenie možností dynamizácie obchodno-ekonomických vzťahov, eurointegračné ambície Moldavska a celkové posúdenie ďalších perspektív v rozvoji bilaterálnych vzťahov.  

Partneri sa v rámci rokovaní zhodli, že bezproblémové bilaterálne vzťahy bez existujúcich otvorených otázok by sa mali preniesť aj do konkrétnej roviny. 

Počas oficiálnej návštevy boli podpísané dva zmluvné dokumenty: Dohoda medzi vládou Moldavskej republiky a vládou Slovenskej republiky o spolupráci a vzájomnej pomoci v colných otázkach a Program spolupráce medzi Ministerstvom školstva Slovenskej republiky a Ministerstvom školstva a mládeže Moldavskej republiky v oblasti vzdelávania na roky 2007-2010.
 
Predseda vlády Moldavskej republiky Vasile Tarlev rokoval aj s prezidentom SR Ivanom Gašparovičom, podpredsedníčkou NR SR Annou Belousovovou a ministrom zahraničných vecí SR Jánom Kubišom. 

	Oficiálna návšteva predsedu vlády Moldavskej republiky V. Tarleva sa uskutočnila v konštruktívnej a priateľskej atmosfére. Počas návštevy bolo zhodne konštatované, že slovensko-moldavské vzťahy sa prehlbujú a nič nebráni ich ďalšiemu pozitívnemu rozvoju vo všetkých oblastiach spoločného záujmu.